paragraph_text: U župi Bišću Blagaj je bio upravno središte na strateški važnom mjestu. Vladarski dvor je u Podgrađu kod Blagaja, a kamena sudačka stolica nađena je u obližnjem selu Kosorima. Od kralja Tvrtka bosanski vladari u Blagaju izdaju povelje. Od svibnja 1404. područjem Huma vladali su Stjepan Vukčić Kosača i njegov stric Sandalj Hranić Kosača. Područje je bilo poznato kao rezidencijalno mjesto hercegovačkih vladara i roda Hranića i Kosača. Vladali su sve do osmanskog osvajanja, kad ga je okupirala osmanska vojska pod vodstvom Ahmed-vojvode poslije 3. lipnja 1466. godine. U Podgrađu, gdje je bio vladarski dvor, došao je šerijatski sudac, u Blagaju je dovedena stalna utvrdna posada s dizdarom te se stvara vrlo prostrani blagajski kadiluk i od 1470. blagajski vilajet istih granica.